ธนาคารอาคารสงเคราะห์ ส่งเสริมการออมในช่วงภาวะดอกเบี้ยขาลง เปิดจำหน่ายสลากออมทรัพย์ อัตราดอกเบี้ยพิเศษร้อยละ 1.1 ต่อปี ต้อนรับวันแห่งความรัก
ธนาคารอาคารสงเคราะห์ ส่งเสริมการออมในช่วงภาวะดอกเบี้ยขาลง เปิดจำหน่ายสลากออมทรัพย์ อัตราดอกเบี้ยพิเศษร้อยละ 1.1 ต่อปี ต้อนรับวันแห่งความรักนายฉัตรชัย ศิริไล กรรมการผู้จัดการ ธนาคารอาคารสงเคราะห์ หรือ ธอส. เปิดเผยว่า ธอส. ได้เปิดจำหน่ายสลากออมทรัพย์ รุ่นที่ 3 ชุดพิมานมาศ หน่วยละ 50,000 บาท หมวดแรก หรือสลากวาเลนไทน์ จำนวน 100,000 หน่วย หรือ 5,000 ล้านบาท สำหรับลูกค้าผู้ที่ซื้อสลากในวันวาเลนไทน์ หากฝากครบ 3 ปี ธอส.จะมอบอัตราดอกเบี้ยพิเศษร้อยละ 1.1 ต่อปี หรือได้รับเงินต้นพร้อมดอกเบี้ยหน่วยละ 51,650 บาท ส่วนหมวดอื่นๆ จะเริ่มจำหน่ายตั้งแต่วันจันทร์ที่ 17 กุมภาพันธ์ 2563 เป็นต้นไป อย่างไรก็ตาม ล่าสุดมีประชาชนให้ความสนใจ ซื้อสลากครึ่งวันแรกครบทั้ง 100,000 หน่วยเป็นที่เรียบร้อยแล้ว เพื่อเป็นการส่งเสริมการออมให้กับประชาชนในช่วงภาวะเศรษฐกิจชะลอตัว ธอส. เตรียมนำสลากออมทรัพย์ รุ่นที่ 3 ชุดพิมานมาศ หมวดที่ 2 ออกมาจำหน่ายให้กับประชาชนในวันนี้ 14 กุมภาพันธ์ 2563 ในอัตราดอกเบี้ยพิเศษร้อยละ 1.1 เช่นกันสำหรับสลากออมทรัพย์ ธอส. รุ่นที่ 3 ชุดพิมานมาศ จำหน่าย รวมทั้งโครงการ 1 ล้านหน่วย หรือ 50,000 ล้านบาท แบ่งการจำหน่ายออกเป็น 10 หมวดๆ ละ 100,000 หน่วย อายุสลาก 3 ปี เปิดจำหน่ายไปจนถึงวันที่ 15 มิถุนายนนี้ ออกรางวัลทุกเดือน รวม 36 ครั้ง เดือนละ 100 รางวัลหมวดละ 10 รางวัล มูลค่ารางวัลละ 50,000 บาท เริ่มออกรางวัลครั้งแรกวันที่ 16 มีนาคม 2563 ทุกหน่วยมีโอกาสในการถูกรางวัล ร้อยละ 0.01 สูงกว่าสลากทั่วไป และยังมีโอกาสลุ้นรางวัล Jackpot มูลค่ารางวัลละ 500,000 บาท จำนวนถึง 20 รางวัลทุกไตรมาส หมวดละ 2 รางวัล ฝากครบ 3 ปี รับเงินต้นพร้อมดอกเบี้ยหน่วยละ 51,500 บาท หรือคิดเป็นผลตอบแทนเฉลี่ยร้อยละ 1.0 ต่อปี กรณีถูกรางวัลมูลค่า 50,000 บาท จำนวน 1 ครั้ง จะทำให้ผู้ซื้อได้รับผลตอบแทนประมาณร้อยละ 34.33 ถูกรางวัลแล้วยังมีโอกาสถูกซ้ำได้อีกในทุกๆ เดือน ซึ่งดอกเบี้ยและเงินรางวัลที่ผู้ฝากได้รับจากสลากออมทรัพย์ ธอส. ยังได้รับการยกเว้นภาษีเงินได้บุคคลธรรมดาอีกด้วย ที่สำคัญเงินจากการขายสลาก ธอส. จะนำไปปล่อยสินเชื่อดอกเบี้ยต่ำเพื่อสร้างโอกาส “ทำให้คนไทยมีบ้าน” ได้ง่ายขึ้น